Kroonstad se 'diere-engel' sterf in motorongeluk | Netwerk24
Kroonstad se 'diere-engel' sterf in motorongeluk
Deur Marita Herselman 01 April 2021 17:57
Die dood van 'n geliefde haarkapper en diereliefhebber in 'n motorongeluk in Kroonstad nadat sy haar jongste seun by die skool gaan haal het, is 'n groot skok vir die plaaslike gemeenskap.
Retha de Carvalho (45) is Woensdagmiddag op slag dood toe sy Taiden (12) by die skool gaan oplaai het en hulle in 'n botsing met 'n ander voertuig betrokke was, het André Fourie, haar broer, gesê.
Volgens Fourie het Taiden ligte beserings, onder meer 'n sny aan sy voet en skraapwonde, opgedoen. Hy is aanvanklik na die hospitaal geneem, maar herstel sedertdien by die huis. Hy is Donderdagoggend weer dokter toe.
Retha de Carvalho (45) was veral vir haar liefde vir diere bekend. Foto: Eloise Hoffman/Facebook
De Carvalho het saam met haar man, Paulo, 'n haarsalon besit en sy het ook by die plaaslike Dierebeskermingsvereniging (DBV) gewerk. Die egpaar het ook 'n 23-jarige seun, Triston.
Paulo het gesê hy het nie genoeg woorde om haar te beskryf nie. "Sy was ons Retha, ons rots, en sy was net te mooi vir die lelike, gebroke wêreld waarin ons woon."
Sy is in Kroonstad gebore en getoë.
Retha de Carvalho Foto: Verskaf
Haar liefde vir honde is die kenmerk wat vir haar broer die sterkste na vore kom.
"Haar hart was baie groot, veral vir diere, veral honde," het hy gesê.
Eloise Hoffman, 'n vriendin van De Carvalho, skryf in 'n huldeblyk op Facebook dat Kroonstad sy grootste diere-engel en dierkryger verloor het.